钦定古今图书集成/理学汇编/文学典/第240卷 > 徐师曾诗体明辨 > 《清商曲歌辞》
## 钦定古今图书集成/理学汇编/文学典/第240卷 > 徐师曾诗体明辨 > 《清商曲歌辞》

清商，一名《清乐》，乃九代之遗声，其始即相和三调是
也。并汉魏以来旧曲，辞皆古调。迨晋南渡，其音亡散。
宋武定关中，收其声伎。后魏孝文、宣武时，得江左所
传旧曲，及《江南吴歌》、荆楚西声，总谓《清商》，殿庭飨宴，
亦兼奏之。后隋平陈，文帝善其节奏，曰：“此《华夏》正声
也。”乃稍加损益，因于太常置清商署以管之，谓之清
乐。后日益废弛，于吴音转远矣。又梁帝天监中，改西
曲制《江南弄》七曲，总列清商。故今清商之品三：一、《吴
声歌》，二、西曲，三、江南曲。